གང་ལྟར་ཡང་།སྦྱར་ཡིག་གི་གནས་ཚུལ་མ་བྱུང་གོང་གི་དཔའ་ངར་ལྡན་པའི་སྤྱང་སྐྱའི་དགེ་འདུན་རྒྱལ་མཚན་དང་ཆུ་སྐྱེས་དཔལ་བཟང་གཉིས་དང་ང་ཚོའི་ཁ་བརྡའི་གླེང་མོལ་ལ་བསམ་གཞིགས་བྱས་སྟབས།སེམས་ཕྲལ་སྔར་ལས་ཆེ་རུ་གྱུར་ཡང་བྱ་ཐབས་ཅི་ཡང་མ་རྙེད།བྲག་དཀར་དགེ་འདུན་གྲགས་པ་དང་ཧོར་རྒྱའི་དཔལ་ལྡན་དུས་འཁོར་གྲྭ་ཚང་གི་གྲགས་པ་གསུམ་དུས་ཡུན་རིང་པོ་བཙོན་འཇུག་མ་བྱས་པར་ཀློད་གྲོལ་བཏང་སོང་།ཡིན་ཡང་འདས་པོ་སྤྱང་སྐྱའི་དགེ་འདུན་རྒྱལ་མཚན་དང་ཆུ་སྐྱེས་དཔལ་བཟང་གཉིས་བཙོན་ཁང་ནང་བཅུགས་ཡོད་པ་མ་ཟད།ཁྲིམས་ཐག་གཅོད་ངེས་རེད་ཟེར་བའི་སྐད་ཆ་ཞིག་རེབ་གོང་ཡུལ་དུ་ཁྱབ།ལོ་དེའི་ཆོ་འཕྲུལ་སྨོན་ལམ་ཆེན་མོའི་སྐབས།ཁུལ་ཐོག་ཏུ་ཡོད་པའི་དམག་སྒར་ཆེན་མོའི་ནང་གི་དམག་མི་ཚོས་རྐང་གསུམ་སྦག་སྦག་སྟེང་།མེ་མདའ་འཁོར་ལོ་ཅན་གྱི་མདེའུ་དང་བཅས་བཞག་ནས།དྲག་མནོན་བྱེད་ཆོག་ཆོག་གིས་འཇིག་སྐུལ་མཚོན་བྱེད་དུ་ཁུལ་ཐོག་ཡོངས་སྐོར་བཞིན་པ་ངས་དངོས་སུ་མཐོང་།